JSP มองผลงาน Q4/58 ดีกว่า Q3 เล็งหาพันธมิตรที่พัฒนาคอนโดฯ
JSP มองผลงาน Q4/58 ดีกว่า Q3 ตั้งเป้ารายได้ปี 59 ที่ระดับ 5 พันลบ. เผยอยู่ระหว่างหาพันธมิตรที่จดทะเบียนในตลาดฯ เพื่อพัฒนาคอนโดฯ 
17 พ.ย. 2558

นายทนงศักดิ์ มโนธรรมรักษา ประธานเจ้าหน้าที่บริหาร บริษัท เจ.เอส.พี. พร็อพเพอร์ตี้ จำกัด (มหาชน) หรือ JSP  เปิดเผยว่า บริษัทอยู่ระหว่างเจรจาหาพันธมิตรที่เป็นผู้พัฒนาโครงการคอนโดมิเนียม ที่เป็นบริษัทจดทะเบียน (บจ.) ในตลาดหลักทรัพย์ เพื่อเข้ามาพัฒนาคอนโดมิเนียมในโครงการของบริษัทในแต่ละโครงการ ขณะที่บริษัทจะเน้นการพัฒนาโครงการแนวราบเป็นหลัก
สำหรับผลประกอบการไตรมาส 4/58 คาดว่าจะออกมาดีกว่าไตรมาส 3/58 ทั้งในแง่ รายได้ กำไรสุทธิ และยอดขาย เนื่องจากบริษัทมียอดขายรอโอน (Backlog) 4,671 ล้านบาท ที่จะสามารถรับรู้เข้ามาเป็นรายได้ราว 1,000 ล้านบาท และบริษัทจะเร่งยอดขายให้มากขึ้น ขณะที่เห็นว่ากำลังซื้อของประชาชนยังดีอยู่ในทำเลชานเมือง ทำให้มั่นใจว่าปีนี้ยอดขายและรายได้จะเป็นไปตามเป้าหมายที่วางไว้ว่าจะมีรายได้ 4,000 ล้านบาท และยอดขาย 3,000 ล้านบาท
ทั้งนี้ บริษัทตั้งเป้ารายได้ในปี 59 ที่ระดับ 5,000 ล้านบาท และยอดขายที่ 7,000 ล้านบาท ขณะที่คาดว่าอัตรากำไรสุทธิจะลดลงมาอยู่ที่ราว 20% จากคาดราว 26% ในปีนี้ เนื่องจากปี 59 จะรับรู้รายได้โครงการคอนโดมิเนียม ซึ่งมีอัตรากำไรน้อยกว่าโครงการแนวราบ เข้ามาเป็นสัดส่วน 60% และโครงการแนวราบ 40% จากปีนี้ที่มีรายได้จากโครงการแนวราบทั้งหมด 